Daly onttrek aan Britse Ope oor gholfkar | Netwerk24
10 Julie 2019 14:11
John Daly, 'n tweemalige major-kampioen, het hom aan aanstaande week se Britse Ope onttrek nadat die toernooi-organiseerders sy versoek afgekeur het om van 'n gholfkarretjie gebruik te maak.
John Daly het tydens die PGA-kampioenskap in Mei van 'n gholfkarretjie gebruik gemaak. Foto: Getty Images
Daly, wat las het van artritis in sy regterknie, het in Mei 'n karretjie gebruik toe hy aan die Amerikaanse PGA-kampioenskap deelgeneem het. Hy het dít ingevolge die Amerikaanse wet op gestremdhede gedoen.
Volgens die BBC het die Royal & Ancient-gholfklub (R&A) Saterdag Daly se versoek afgekeur. Die 53-jarige Amerikaner, wat die Britse Ope in 1995 gewen het, het toe gesê hy sal ondanks erge pyn speel, maar het intussen van plan verander.
Die R&A sê die terrein by die Royal Portrush-baan in Noord-Ierland is nie geskik vir gholfkarretjies nie en dat niemand by die klub toegelaat word om dit te gebruik nie.
Die Amerikaner Kevin Streelman sal sy landgenoot se plek in die toernooi neem.
Daly, as 'n voormalige kampioen, kwalifiseer tot en met sy 60ste verjaardag outomaties om in die ope te speel.
Dié toernooi, wat volgende Donderdag begin, keer vanjaar vir die eerste keer in 68 jaar terug na Royal Portrush. – Reuters